Návrh
 vyhlášky Ministerstva spravodlivosti Slovenskej republiky, ktorou sa vykonáva zákon č. ........./2004 Z.z. o znalcoch,  tlmočníkoch a prekladateľoch

Ministerstvo spravodlivosti Slovenskej republiky podľa § 33 písm. b) až i) návrhu zákona č. ........... / 2004 Z.z. o znalcoch,  tlmočníkoch a  prekladateľoch a o zmene a doplnení niektorých zákonov ustanovuje:

§  1
Podrobnosti o vedení zoznamu

(1)	Zoznam vedie ministerstvo spravodlivosti Slovenskej republiky ( ďalej len „ministerstvo“ ) v elektronickej forme.

(2)	Ministerstvo zabezpečí aby zoznam bol prístupný verejnosti cez internetovú stránku ministerstva a aby bol okamžite aktualizovaný súčasne s vykonanými zmenami v zozname.

(3)	Zoznam obsahuje samostatný oddiel pre zápis znalcov, tlmočníkov a prekladateľov.
 
(4)	Oddiel pre zápis znalcov sa člení na znalecké odbory, ktoré sa ďalej členia na odvetvia. Oddiel pre zápis tlmočníkov a oddiel pre zápis prekladateľov sa člení na tlmočnícke odbory alebo prekladateľské odbory podľa jazykov.

(5)	Znalecké odbory, tlmočnícke odbory, prekladateľské odbory ( ďalej len „odbor“ )  a znalecké odvetvia sú zoradené podľa abecedného poradia; každý odbor a znalecké odvetvie je označené šesťmiestnym číselným kódom.

(6)	Znalci, tlmočníci a prekladatelia sa zapisujú do zoznamu v abecednom poradí.

(7)	Zoznam pre zápis znalcov sa člení na časť pre zápis

a)	znalcov, ktorý vykonávajú činnosť ako fyzické osoby,
b)	znalcov, ktorý vykonávajú činnosť ako znalecké organizácie,
c)	znaleckých ústavov.

(8)	Do zoznamu sa zapisujú okrem údajov vyžadovaných podľa zákona aj údaj o tefónnom čísle alebo e-mailovej adrese alebo iný kontaktný údaj , ktorý slúži na okamžité zastihnutie znalca, tlmočníka alebo prekladateľa.

(9)	 Ministerstvo vytvára nové odbory a znalecké odvetvia na základe opodstatnených požiadaviek súdov alebo iných orgánov verejnej moci a vlastných poznatkov; rovnako postupuje pri zrušení odborov a znaleckých odvetví.

(10)	Ministerstvo vymedzí pri vzniku nových odborov a znaleckých odvetví v zozname rozsah ich pôsobnosti tak, aby znalci, tlmočníci a prekladatelia pri výkone svojej činnosti nezasahovali do iného odboru alebo znaleckého odvetvia.

(11)	Ministerstvo zasiela zoznam Najvyššiemu súdu Slovenskej republiky, Generálnej prokuratúre Slovenskej republiky, Vyššiemu vojenskému súdu a Ministerstvu vnútra Slovenskej republiky.

(12)	Ministerstvo zasiela na žiadosť fyzických osôb a právnických osôb v požadovanom rozsahu výpis zo zoznamu za poplatok podľa osobitných predpisov.)

§ 2
Podrobnosti o vedení zoznamu a o údajoch v ňom 

(1) Zoznam znalcov, tlmočníkov a  prekladateľov vedie ministerstvo spravodlivosti Slovenskej republiky v elektronickej forme.

(2) Ministerstvo zabezpečí, aby zoznam bol prístupný verejnosti cez internetovú stránku ministerstva a aby bol okamžite aktualizovaný súčasne s vykonanými zmenami v zozname. 

(3) Zoznam ministerstvo člení samostatne pre
a)	 znalcov, ktorí vykonávajú činnosť ako fyzické osoby,
b)	znalcov, ktorí vykonávajú činnosť ako právnické osoby,
c)	znaleckých ústavov,
d)	tlmočníkov a
e)	prekladateľov. 

(4)	Zoznam v úvode obsahuje abecedný zoznam všetkých zapísaných osôb. 

(5)	V zozname sú uvedené rozhodujúce identifikačné znaky znalcov, tlmočníkov alebo prekladateľov, ako aj údaj o tefónnom čísle alebo e-mailovej adrese alebo iný kontaktný údaj , ktorý slúži na okamžité zastihnutie znalca, tlmočníka alebo prekladateľa. 

(6)	Programové zabezpečenie na vedenie zoznamu zabezpečuje ministerstvo s prihliadnutím na jednoduchosť užívania občanmi (podpora fulltextového vyhľadávania).

(7)	Do zoznamu sa uchádzač zapisuje do znaleckého odboru, tlmočníckeho odboru alebo príslušného prekladateľského odboru; v prípade znaleckých odborov sa zapíše aj do znaleckého odvetvia, v ktorom je žiadateľ do zoznamu zapísaný.

(8)	Zápis osôb do zoznamu sa vykonáva podľa abecedného poradia v jednotlivých znaleckých odboroch, tlmočníckych odboroch a prekladateľských odboroch, a v znaleckých odboroch aj podľa jednotlivých odvetví.
(9)	Na žiadosť súdu alebo orgánu verejnej moci sa mu zašle odpis zoznamu, ktorý obsahuje verejne prístupné údaje.

§ 3
Podrobnosti o zápisu do zoznamu

(1)	K písomnej žiadosti o zápis do zoznamu sa pripoja
 
a)	osvedčené kópie dokladov o dosiahnutom vzdelaní, ak je to potrebné podľa prílohy č. 1,  najmä overené kópie vysokoškolských diplomov, stredoškolských vysvedčení a iných dokladov,
b)	životopis so zameraním na požadovanú odbornosť,
c)	osvedčená kópia dokladu o úspešnom absolvovaní odborného minima; informáciu o možnosti realizácii odborného minima uverejní ministerstvo na internetovej stránke,
d)	osvedčená kópia o úspešnom absolvovaní špecializovaného štúdia, ak ide o zapísanie pre znalecký odbor alebo pre jazykový odbor, v ktorom je toto špecializované štúdium predpísané,
e)	osvedčené kópie dokladov o dĺžke odbornej praxe žiadateľa, ktoré je možno v osobitných prípadoch nahradiť čestným vyhlásením,
f)	výpis z registra trestov, ktorý nesmie byť starší ako tri mesiace,
g)	preukázanie materiálneho vybavenia potrebného k výkonu činnosti v zapisovanom odbore alebo znaleckom odvetví, napríklad overenou kópiou nájomnej zmluvy, inventarizačným súpisom hnuteľných vecí a nehnuteľností alebo čestným prehlásením o skutočnosti, že týmto materiálnym vybavením disponuje. V odboroch a znaleckých odvetviach podľa prílohy č... sa preukazuje aj vlastníctvo schváleného a odporúčaného programového vybavenia.

(2)	Žiadateľ o zápis do zoznamu pre vybrané znalecké odbory a znalecké odvetvia podľa prílohy č....    predloží ďalšie doklady preukazujúce požadované skutočnosti.

(3)	Špecializáciou právnickej osoby sa rozumie hlavné zameranie činnosti právnickej osoby žiadajúcej o zápis do zoznamu; preukazuje sa výpisom z obchodného registra, osvedčenou kópiou zakladateľskej listiny alebo iným dôveryhodným spôsobom.

(4)	Sľub sa skladá hromadným spôsobom v miestnosti ministerstva so súčasným podpisom žiadateľa do knihy sľubov znalcov, tlmočníkov a prekladateľov. Sľub sa skladá verejne slávnostným spôsobom, osvedčenie o zložení sľubu sa samostatne nevydáva.

(5)	Pri zapísaní žiadateľa do zoznamu ministerstvo zakladá každému  znalcovi, tlmočníkovi alebo prekladateľovi osobný spis. Do osobného spisu sa zakladajú  listiny, ktoré sa týkajú výkonu činnosti a profesijného rastu znalca, tlmočníka alebo prekladateľa.

§ 4
Podrobnosti o rozsahu a obsahu odbornej skúšky k výkonu činnosti

(1)	Účelom odbornej skúšky je zistiť, či žiadateľ má potrebné vedomosti a je dostatočne prakticky pripravený na úspešný výkon činnosti.
(2)	Obsah odbornej skúšky určí ministerstvo osobitne pre každý odbor alebo znalecké odvetvie.
(3)	Odborná skúška sa skladá z písomnej časti a z ústnej časti; písomná časť sa skladá z 20 otázok,  z toho päť praktických príkladov a 15 otázok formou testu. 
(4)	Formou testu sa preukazuje najmä
a)	znalosť  právnych  noriem  o  organizácii,  riadení  a  kontrole  znaleckej činnosti, prekladateľskej  činnosti alebo tlmočníckej  činnosti,
b)	znalosť obsahovej stránky znaleckého posudku, tlmočenia alebo prekladu.
(5)	Formou praktického príkladu sa preukazuje najmä
a)	aplikácia   príslušných  odborných   predpisov,  postupov a  metodiky  pri        vypracovaní znaleckého posudku, 
b)	odborná   znalosť   pri   konkrétnych   výpočtoch   formou   príkladov  pre žiadateľov o zápis do zoznamu - oddiel znalcov,
c)	jazyková znalosť pri konkrétnom preklade právneho úkonu pre pre žiadateľov o zápis do zoznamu - oddiel tlmočníkov alebo prekladateľov.
(6)	Časový limit na vypracovanie písomnej časti je 90 minút. Správna odpoveď na každú otázku formou testu sa hodnotí jedným bodom a správne vypočítaný praktický príklad sa hodnotí dvoma bodmi. Minimálny počet bodov je 18, z toho aspoň šesť bodov za praktické príklady.
(7)	Žiadateľ ktorý nezíska minimálny počet bodov nemá právo zúčstniť sa ústnej časti odbornej skúšky.
(8)	Na ústnej časti odbornej skúšky sa u žiadateľa formou pohovoru   preukazuje  najmä  jeho doterajšie odborné  pôsobenie z hľadiska praktických skúseností a osobné  predpoklady pre výkon znaleckej, prekladateľskej alebo tlmočníckej činnosti. 

§ 5

Podrobnosti o spôsobe preukazovania výkonu činnosti obdobnej znaleckej činnosti v inom štáte 

(1)	Podmienka výkonu činnosti obdobnej znaleckej činnosti, tlmočníckej činnosti alebo prekladateľskej činnosti sa preukazuje 
a)	originálom výpisu z príslušného zoznamu vedeného v inom štáte alebo
b)	písomným potvrdením ktoré vydal príslušný orgán štátu.

(2)	Doklady podľa odseku 1 nesmú byť staršie ako tri mesiace.

§ 6

Podrobnosti o výkone  činnosti vrátane vykonávania konzultácií medzi znalcom, tlmočníkom, prekladateľom a súdom alebo iným orgánom verejnej moci 

(1)	Súd alebo iný orgán verejnej moci vyžaduje vykonanie úkonu znaleckej činnosti, tlmočníckej činnosti alebo prekladateľskej činnosti zásadne vždy od osôb zapísaných v zozname s výnimkou prípadov ustanovených zákonom. Vo zvlášť obtiažnych prípadoch alebo v osobitne náročných prípadoch vyžiada vykonanie úkonu znaleckej činnosti od znaleckého ústavu zapísaného v príslušnom odvetví znaleckého odboru. Posúdenie náročnosti, prípadne určenie obtiažnosti  je potrebné konzultovať so znalcom.

(2)	K zvlášť obtiažnym prípadom alebo k osobitne náročným prípadom patrí vždy situácia, keď je  potrebné k tomu istému prípadu podať ďalší znalecký posudok.

(3)	Ak má súd alebo orgán verejnej moci v úmysle ustanoviť za znalca, tlmočníka alebo za prekladateľa osobu, ktorá nie je zapísaná v zozname, overí si odborné a osobné predpoklady tejto osoby na vykonanie úkonu znaleckej činnosti, tlmočníckej činnosti alebo prekladateľskej činnosti.

(4)	Znalec nie je povinný oznámiť zadávateľovi, že na vykonanie úkonu znaleckej činnosti si priberá konzultanta. 

(5)	Tlmočník alebo prekladateľ nie je povinný oznámiť zadávateľovi, že na vykonanie  úkonu tlmočníckej činnosti alebo prekladateľskej činnosti si priberá korektora alebo jazykového poradcu.

(6)	Súd alebo iný orgán verejnej moci pri vyžiadaní úkonu znaleckej činnosti, tlmočníckej činnosti alebo prekladateľskej činnosti v medziach ustanovených zákonom a s prihliadnutím na zachovanie princípu hospodárnosti konania uloží znalcovi, tlmočníkovi alebo prekladateľovi lehotu, v ktorej má úkon vykonať. Pred uložením lehoty podľa okolností so znalcom, tlmočníkom alebo s prekladateľom prerokuje, či mu vo vykonaní požadovaného úkonu v lehote nebránia zákonné prekážky.

(7)	V naliehavých prípadoch) môže súd alebo orgán verejnej moci žiadať vykonanie znaleckého úkonu, tlmočníckeho úkonu alebo prekladateľského úkonu bezodkladne. Súd alebo iný orgán verejnej moci, ktorý v konaní znalca, vymedzí vo svojom rozhodnutí jeho úlohu podľa okolností prípadu  formou otázok tak, aby sa znalec zaoberal len takými skutočnosťami, na ktorých posúdenie sa vyžadujú jeho odborné znalosti a naopak, aby sa nezaoberal právnymi otázkami, ktorých vyriešenie spadá do právomoci súdu alebo iného orgánu verejnej moci. Znalec so zadávateľom prekonzultuje otázky, aby predišiel budúcej možnej požiadavke na doplnenie znaleckého úkonu. 

(8)	Súd alebo iný orgán verejnej moci nemôže od znalca, tlmočníka, prekladateľa požadovať doplnenie úkonu znaleckej činnosti, úkonu prekladateľskej činnosti alebo úkonu prekladateľskej činnosti v prípade, ak ho za znalca, tlmočníka alebo prekladateľa v konaní neustanovil. 

(9)	Ak  musí  znalec  na  prípravu  znaleckého  posudku získať poznatky o určitých  skutočnostiach,  môže  orgán verejnej moci podľa povahy vecí určiť, že takýto úkon má vykonať znalec bez prítomnosti iných osôb, resp. vymedzí rozsah súčinnosti iných osôb.

(10)	Ak je obava, že sa predmet znaleckého úkonu zničí alebo zmení, urobia sa vhodné opatrenie, aby sa úkon mohol podľa potreby opakovať.

(11)	Nazerať  do  spisov  možno,  ak  nie  je  ustanovené niečo iné, výhradne  v  miestnostiach  súdu alebo iného orgánu verejnej moci pod dohľadom vedúceho kancelárie alebo iného pracovníka ním  povereného.  Orgán verejnej moci urobí zároveň vhodné opatrenia,  aby  sa  zachovalo  štátne,  obchodné  alebo  služobné tajomstvo.  Urobí  tiež opatrenia aby obsah spisov zostal utajený. Znalcom, ktorí nemôžu podať spoľahlivý  posudok  bez  podrobného  preštudovania  spisu, môže súd alebo iný orgán verejnej moci spisy požičať mimo svojej pôsobnosti.

(12)	Orgán verejnej moci môže vyslúchanému,  najmä ak ide o znalca alebo tlmočníka, dovoliť, aby svoju výpoveď do zápisnice nadiktoval. Táto okolnosť sa poznamená v zápisnici.

(13)	Znalecký posudok podpisuje štatutárny orgán a znalec fyzická osoba zodpovedný za výkon znaleckej činnosti v danom znaleckéhom odbore. Za včasné a riadne vykonanie znaleckého posudku zodpovedá ústav. Uvedie sa v ňom, kto posudok vypracoval a kto môže, ak je to podľa procesných predpisov potrebné, pred orgánom štátnej moci osobne potvrdiť jeho správnosť a podať žiadané vysvetlenia.

§ 7
Podrobnosti o identifikačných znakoch 

(1)	Vydanie prvého preukazu pri zápise do zoznamu je bezplatné.

(2)	Ministerstvo pri zápise do zoznamu vydá objednávku na vyhotovenie pečiatky na náklady znalca, tlmočníka alebo prekladateľa. Odtlačok pečiatky je modrej farby.

(3)	Vydanie nového preukazu alebo pečiatky na základe zmeny  údajov zapisovaných do zoznamu je bezplatné.

(4)	Zmeny v údajoch zapisovaných do zoznamu sa  vykonávaju bezplatne. 

(5)	Ministerstvo založí do osobného spisu znalca, tlmočníka alebo prekladateľa odtlačok jeho pečiatky a podpisový vzor; u právnickej osoby podpisový vzor štatutárneho zástupcu. 

§ 8
Podrobnosti o vedení a kontrole denníka

(1)	Ministerstvo vydá bezplatne pri zápise do zoznamu znalcovi, tlmočníkovi a prekladateľovi denník. Denník opatrí ministerstvo odtlačkom svojej podlhovastej pečiatky a jeho poradovým číslom.

(2)	V odvetviach uvedených v prílohe č. ..... sa každý rok vedú samostatné denníky.

(3)	Denník má formát A4 na ležato, skladá sa z priebežne číslovaných a pevne spojených listov, každá strana obsahuje záznam o desiatich úkonoch; obsahuje pokyny na jeho vypĺňanie. Vzor denníka je uvedený v prílohe č.....

(4)	Každému úkonu je priradené poradové číslo lomené rokom v ktorom bol úkon vykonaný.

(5)	Kontrolu vedenia denníka vykonáva ministerstvo spravidla raz za rok. Správnosť vedenia denníka a dátum vykonanej kontroly vyznačí v denníku a potvrdí pečiatkou.

(6)	Znalec, tlmočník alebo prekladateľ zasiela najneskôr mesiac po skončení každého kalendárneho polroka ministerstvu výpis z denníka o počte vypracovaných úkonov. Znalecké ústavy zašlú najneskôr mesiac po skončení každého kalendárneho roka ministerstvu prehľad o počte vykonaných znaleckých úkonov.

§ 9
Podrobnosti o osnove, vzor titulnej strany a obsahu znaleckého posudku a iných úkonov znaleckej činnosti, tlmočníckej činnosti a prekladateľskej činnosti 

(1)	Znalec, tlmočník a prekladateľ použije odtlačok svojej úradnej pečiatky 
a)	v závere znaleckého posudku, jeho doplnenia, odborného vyjadrenia, stanoviska, vysvetlenia, potvrdenia alebo prekladu,
b)	na zošívacej šnúre znaleckého posudku, jeho doplnenia, odborného vyjadrenia, stanoviska, vysvetlenia, potvrdenia, samostatnej prílohe znaleckého posudku alebo prekladu.

(2)	Znalecký ústav používa odtlačok svojej úradnej pečiatky aj pri osvedčeniach o absolvovaní odborného minima a odbornej skúšky.

(3)	Znalec, tlmočník a prekladateľ použije odtlačok svojej úradnej pečiatky aj na vyúčtovaní a výpise z denníka.

(4)	Znalec vykoná doplnenie znaleckého posudku
a)	ak boli  dodatočne zistené  nové skutočnosti majúce vplyv na závery znalca, ktoré neboli zohľadnené v podanom znaleckom posudku a požiada o to zadávateľ alebo kontrolný orgán,
b)	na odstránenie metodických alebo formálnych chýb v podanom znaleckom posudku z vlastného podnetu alebo na výzvu zadávateľa alebo kontrolného orgánu.

(5)	Znalec vykoná doplnenie znaleckého posudku podľa ods. 4 písm. b) bez zbytočného odkladu a nároku na odmenu.

(6)	Doplnením posudku nie je možné meniť účel posudku, na ktorý bude posudok použitý.

(7)	Na prvej strane písomného prekladu prekladateľ uvedie, z ktorého alebo do ktorého jazyka preklad vykonal; k poslednej strane pripojí prekladateľskú doložku. 

(8)	S prekladom sa musí zošiť aj listina, ktorej preklad sa vykonal, alebo jej kópia.

§ 10
Podrobnosti o rozsahu a obsahu odborného minima a špecializovaného vzdelávania

(1) Účelom odborného minima je oboznámenie uchádzača s právnymi predpismi týkajúcimi sa postavenia znalca a výkonu jeho činnosti. 

(2)	Odborné minimum sa ukončuje vykonaním záverečnej skúšky, ktorá sa skladá z písomného testu a z ústnej časti. 

(3)	Špecializované štúdium sa vyžaduje u uchádzačov pre znalecké odbory,  tlmočnícke odbory alebo prekladateľské odbory určené ministerstvom. 

§ 11
Vzdelávanie znalcov, tlmočníkov a prekladateľov

(1)	Ministerstvo v súčinnosti so znaleckými ústavmi a tlmočníckymi ústavmi  organizuje odborné semináre ako súčasť vzdelávania znalcov, tlmočníkov a prekladateľov. Odborné semináre sa vždy uskutočnia pri zmene právnych predpisov týkajúcich sa priamo činnosti. 

(2)	Odborné semináre sa delia podľa nevyhnutnosti účasti na povinné a dobrovoľné. 
 
§ 12
Podrobnosti o vybavovaní sťažností

(1) Ministerstvo vedie evidenciu sťažností na znalcov, tlmočníkov a prekladateľov centrálne, oddelene od ostatných sťažností. Evidencia musí obsahovať najmä nasledovné údaje 
a)	kto podal sťažnosť, 
b)	voči komu sťažnosť smeruje,
c)	dátum prijatia  (doručenia sťažnosti),
d)	stručný obsah sťažnosti (ako sú napríklad zaujatosť znalca, konkrétny spôsob výkonu jeho činnosti, vady v znaleckom posudku a iné),
e)	dátum vybavenia sťažnosti, 
f)	spôsob vybavenia sťažnosti (či bola opodstatnená, alebo neopodstatnená, vybavená inak). 

 (2) Kópia listiny, ktorou sa sťažnosť vybavila, sa založí do osobného spisu znalca, tlmočníka alebo prekladateľa, ktorý vedie ministerstvo.

§ 13
Podrobnosti o rozsahu a forme overenia odbornej spôsobilosti znalcov, tlmočníkov a prekladateľov 

(1)	Overovania odbornej spôsobilosti v odbore podnikové hospodárstvo sa vykonáva každé dva roky a každých päť rokov v odbore
a)	doprava cestná, 
b)	elektrotechnika, 
c)	stavebníctvo a 
d)	strojárstvo.

(2)	Pri overovaní odbornej spôsobilosti sa vychádza z výsledkov
a)	písomného testu,
b)	ústnej skúšky,
c)	kontroly znaleckých posudkov alebo iných úkonov znaleckej činnosti alebo prekladateľskej činnosti.

(3)	Pred každým overovaním odbornej spôsobilosti ministerstvo zabezpečí v súčinnosti so znaleckým ústavom alebo tlmočníckym ústavom školenie pre znalcov, tlmočníkov alebo prekladateľov v maximálnom rozsahu 40 hodín s cieľom poskytnúť aktuálne odborné informácie.

§ 14
Účinnosť

Táto vyhláška nadobúda účinnosť 1. júla 2004.

         Príloha k vyhláške č. .../2004 Z.z

Vzor strany denníka (zmenšený a neúplný) :

1	2	3	4	5	6	7	8	9	10	11	
Por.číslo /
Rok	Zadávateľ úkonu
(orgán verejnej správy, právnická osoba alebo fyzická osoba)	Dátum vyžiadania	Účel  a predmet úkonu	Objekt úkonu	Účtovaná odmena	Údaje k účtovanej odmene	Účtované výdavky	Výška priznanej odmeny	Dátum vyplatenia	Poznámka	
		Dátum vykonania						Výška náhrady výdavkov			
1 / 2002	OUV PZ SR
Nezábudková 7
015 23 Horné	10 . 01 .
2003	Odborné vyjadrenie
uznesenie 
ČVS 57576/03	Motorové vozidlo BA 36- 45	1 200,00	vyhl. MS SR 
č. XXXXX Z.z.	145,60	1 200,00	15. 01. 2002		
		15. 01. 
2003						145,60			
2 / 2002	Okresný súd v Dolnom
Sudcovská cesta 15
15C 256/96
010 00 Dolné	11. 01. 
2003. 	Znalecké dokazovanie všeobecnej hodnoty majetku
	Stavba č.s. 200 k.ú. Balon	2 400,00	vyhl. MS SR 
č. XXXXX Z.z.	256,10	 1 600,00
800,00	30. 03. 2002
15. 04. 2002

30. 03. 2002	Uhrádzané postupne na základe uznesenia	
		02. 02.
2003						256,10			
3 /2002	Jožko Mrkvička
Nezábudková 7
015 23 Horné	15. 03.
2003	Doplnenie ZP č. 50/2002 o stanovení výšky škody
	Rod. Dom č.s. 100, k.ú. Horné	200,00	vyhl. MS SR 
č. XXXXX Z.z.	123,50	200,00	17. 03. 2002		
		17. 03. 
2003						123,50			
4 / 2002	Ferko Ochranca
Súdny exekútor, EX 256/96
Výpalnícka 14
600 00 Stredné	17. 03. 
2003. 	Prevod vlastníctva
	Stavba č.s. 500 k.ú. Meder	200,00	vyhl. MS SR 
č. XXXXX Z.z.	554,30	300,00	18. 03. 2002	Vyhotovenie 2 kópií ZP č. 14/1999	
		18. 03.
2003						554,30			

b)	K stĺpcu 1:	Poradové čísla sa uvádzajú priebežne v celom kalendárnom roku; číslovanie v každom roku začína od čísla 1.
1.	V kalendárnom roku sa číslovanie znaleckého úkonu začína vždy od čísla 1. 
2.	Nesmú sa používať iné označenia, napríklad  01, 001 alebo 1a, 1b a iné modifikácie.
3.	Znaleckým úkonom nie je iba podanie znaleckého posudku, nakoľko môže ním byť aj podanie vysvetlenia, stanoviska, vyjadrenia, podanie doplnenia k znaleckému posudku alebo vyhotovenie kópie znaleckého posudku, alebo iný úkon, ktorý je v súlade so zákonom č. ................................. Z.z. o  znalcoch, tlmočníkoch a  prekladateľoch.
c)	K stĺpcu 2 : V prípade, že vykonanie znaleckého úkonu je požadované od orgánu verejnej moci, znalec uvedie označenie použité orgánom (napríklad ČVS, č.k., obj.č. a iné druhy označenia spisovej dokumentácie).
1.	Spolu s označením orgánu verejnej moci, právnickej osoby alebo fyzickej osoby sa uvedie presná adresa sídla (bydlisko).
2.	Nevyžaduje sa inak podrobnejší popis.
3.	Bydliskom sa rozumie trvalé bydlisko u fyzických osôb; miesto podnikania alebo adresa sídla sa uvedie pri právnických osobách.
d)	K stĺpcu 3: V hornom riadku sa uvedie dátum vyžiadania úkonu (napríklad uzavretie dohody o úkone), v dolnom riadku dátum vykonania.  Nevyžaduje sa podrobnejší popis.
e)	K stĺpcu 4: Uvádza sa stručný popis úkonu, ktorý obsahuje : 
1.	uvedenie právneho úkonu (účelu, pre ktorý je znalecký posudok podávaný alebo pre ktorý je znalecký úkon vykonávaný - napríklad prevod vlastníctva, podklad pre uzavretie záložnej zmluvy, podklad pre darovanie, dedičské konanie, trestné konanie, exekučné konanie, konkurzné konanie,   znalecké dokazovanie a iné príklady).
2.	Pri niektorých znaleckých odboroch (napríklad 37 00 00 Stavebníctvo), môže byť v popise uvedená aj stručná charakteristika  objektu posúdenia (napríklad rodinný dom č.s. 100 v k.ú. Brehy a iné príklady).
f)	K stĺpcu 5: Uvádza sa výška účtovanej odmeny. Zatiaľ podľa platnej vyhlášky MS SR č. 263/1996 Z.z. v znení neskorších predpisov (č. 294/2000 Z.z.) sa odmena účtuje podľa § 22 a 23  v hodinových sadzbách.
g)	K stĺpcu 6: Uvádza sa sadzba (položka), podľa ktorej je účtované (orgány verejnej správy), alebo „dohoda“.
h)	K stĺpcu 7: Uvádzajúca sa účtované hotové výdavky spojené s úkonom. Výdavky spojené s úkonom, bližšie vysvetlenie vysvetľuje § 4 tohto zákona.
i)	K stĺpcu 8: Uvádza sa prijatá suma odmeny (horný riadok) a náhrady výdavkov (dolný riadok). Nevyžaduje podrobnejší popis. Suma prijatej odmeny môže byť iná ako suma účtovanej odmeny, znížená až o 50 % (platilo: ods. 3) § 30 vyhlášky MS SR č. 263/1996 Z.z. v znení neskorších predpisov).
j)	K stĺpcu 9: Uvádza sa dátum prijatia odmeny a náhrady výdavkov. V prípadoch postupného vyplácania, resp. uhrádzania, sa uvedie dátumov viac.
k)	K stĺpcu 10: Uvádzajú sa spresňujúce alebo doplňujúce údaje o znaleckom úkone.

         Príloha k vyhláške č. .../2004 Z.z

Titulná strana znaleckého posudku
Znalec:

Zadávateľ :

Číslo spisu (objednávky):

ZNALECKÝ POSUDOK
číslo /rok

Počet strán (z toho príloh):

Počet odovzdaných vyhotovení:

         Príloha k vyhláške č. .../2004 Z.z

Osnova znaleckého posudku

I. Úvodná časť
1. Úloha znalca:
2. Účel znaleckého posudku:
3. Dátum vyžiadania znaleckého posudku:
4. Dátum, ku ktorému je vypracovaný znalecký posudok:
5. Podklady na vypracovanie znaleckého posudku:
II. Nález
III. Posudok
IV. Záver
a) Miesto a dátum b) odtlačok znaleckej pečiatky c) podpis znalca
V. Prílohy
VI. Znalecká doložka
Znalecký posudok som vypracoval ako súdny znalec zapísaný v zozname súdnych znalcov, súdnych tlmočníkov a súdnych prekladateľov Ministerstvom spravodlivosti Slovenskej republiky pod č. ................ z ....................... pre odbor ................. a odvetvie ................., evidenčné číslo znalca ..........
Znalecký úkon je zapísaný pod poradovým číslom ............... znaleckého denníka č. ........... 
Za znalecký úkon a vzniknuté náklady účtujem podľa vyúčtovania
na základe priloženého dokladu č. ................................

podpis znalca